ועדת הכנסת, כנסת 25, פרוטוקול מספר 105, 2023-11-30 00:00

אופיר כץ: בוקר טוב, שלום לכולם

אופיר כץ:  אני מתכבד לפתוח את ישיבת ועדת הכנסת

אופיר כץ:  היום יום חמישי, י"ז בכסלו התשפ"ד, 30 בנובמבר

אופיר כץ:  אני רוצה לפתוח ולהשתתף בצער המשפחות אחרי הפיגוע הרצחני שחווינו הבוקר

אופיר כץ:  אני יכול להוסיף ולהגיד שמורשעי טרור לא צריכים לחזור ולחיות בתוכנו, הם לא צריכים להיות בעלי שום אזרחות, בעלי שום מעמד, הם צריכים להיות מגורשים מהמדינה ברגע שהם משתחררים מהכלא, והתפקיד שלנו פה הוא לוודא ולפקח שכשאנחנו מחוקקים חוק, הגורמים הרלוונטיים צריכים ליישם אותו

אופיר כץ:       בנוסף, אני רוצה להשתתף בצער משפחת צרפתי שקיבלו את הבשורה הגרועה ביותר

אופיר כץ:  בשבוע שעבר נפגשתי עם בני משפחתו, אחיותיו, חברה שלו

אופיר כץ:  עצוב, קשה

אופיר כץ:  התקווה שהייתה להם, היום היא התנפצה לרסיסים

אופיר כץ:  משתתף בצערכם, משפחת צרפתי

אופיר כץ:        על סדר-היום: פניית יושב-ראש הכנסת בדבר קביעת ישיבה נוספת של הכנסת ביום ראשון, 3 בדצמבר 2023, לפי סעיף 19(א)(1) לתקנון הכנסת

אופיר כץ:  בבקשה, סגנית המזכיר ראדה

ראדה חסייסי: בהתאם לסעיף 19(א)(1) לתקנון הכנסת, יושב-ראש הכנסת מבקש לכנס ישיבת מליאה ביום ראשון הקרוב, 3 בדצמבר 2023, בשעה 16:00, וזאת לצורך הנחה ודיון בקריאה הראשונה בהצעת חוק הפחתת הגירעון והגבלת ההוצאה התקציבית, התשפ"ד-2023, והנחת הצעות חוק נוספות הקשורות לתקציב

ראדה חסייסי:  נודה לאישור ועדת הכנסת

אופיר כץ: אני יכול להוסיף ולעדכן שאנחנו גם ביום ראשון נקיים ישיבת ועדה, כנראה גם למתן הפטור וגם לפתוח את הישיבה ביום שלישי, לחלק השני של התקציב

- דדון: להקדים אותה

אופיר כץ: להקדים, נכון, כי ביטלנו רק את יום שלישי האחרון – להקדים את ישיבת הכנסת לשעת בוקר, שבה אנחנו נצביע על שני החוקים הנוספים שיגיעו בקריאה הראשונה

אופיר כץ:  מישהו רוצה להגיד משהו לפני שנצביע? עמית

עמית הלוי: אני רוצה לנצל את הדיון של ועדת הכנסת לומר לך, כיוון שאתה הובלת את החוק הזה – הובלנו כולנו ביחד – לשלילת אזרחות וגירוש, ואנחנו רואים את זה, הרי הרשימה היא ארוכה

עמית הלוי:  העבריינות האידיאולוגית הזאת, זה לא שאנשים משלמים את חובם לחברה וחוזרים

עמית הלוי:      אני חושב שראוי לקדם את החוק, שכבר נדון פה, על הפרדת רשויות בין הכנסת לממשלה באופן שכלי הפיקוח שיש לכנסת על הממשלה יהיו הרבה יותר תקפים, עם סנקציות

עמית הלוי:  אני אומר את זה כי אני גם חווה ב-50 הימים האחרונים בוועדת חוץ וביטחון, למעשה עשיתי סיכום בסוף השבוע – מתוך עשרות שאלות ששאלתי, אדוני היושב-ראש, אף לא תשובה אחת רצינית קיבלתי, לא לגבי הפיקוח על הדלק, שזאת שערורייה ממש שקשה להגזים בה, ולא לגבי שום שאלה אחרת למעשה, אף שאלה

עמית הלוי:  נמצאת בוועדת חוץ וביטחון סא"ל במודיעין – גם זה בשבילי הזוי, איך ועדת חוץ וביטחון, כנסת ישראל, נציגי הציבור, לא מגיע ראש אמ"ן

עמית הלוי:  פעם אחת לא מגיע ראש אמ"ן

עמית הלוי:  ראש אמ"צ, פעם אחת לא מגיע, שולח סא"ל במילואים שהיא אפילו לא הסגנית שלו

עמית הלוי:  לא אומר את זה כלפיה, אין לי שום זלזול כשהיא באה

עמית הלוי:      זה זלזול בכנסת, זה זלזול בציבור

עמית הלוי:  ואחרי זה אומרים לי פקידי הוועדה: תשמע, היא אמרה כי היא לא יודעת

עמית הלוי:  סליחה, היא לא יודעת, למה אתם מזמינים אותה? מה, אתם מבזבזים לציבור את הזמן? אני אומר את זה גם לגבי החוק שלך, מ-15 בפברואר עבר זמן

אופיר כץ: חווינו את זה

אופיר כץ:  מתי עשינו דיון?     

עמית הלוי: שלשום

אופיר כץ: שלשום חווינו את אותה סיטואציה

עמית הלוי: אני חושב שזה דורש שינוי בסנקציות שיש לכנסת, כמו שיש בפרלמנטים אחרים בעולם

עמית הלוי:  יש לי טיוטת הצעת החוק, אני יודע שגם היה פה דיון עם שגית, היה כבר דיון כזה פעם אחת

עמית הלוי:  יש לי איזו טיוטה, אני אעביר לך

עמית הלוי:  אנחנו צריכים לשנות, אני חושב שזה צריך להיות דווקא עכשיו, דווקא בעת חירום שבה יש הרבה נושאים שהכנסת, יש לה יותר אחריות, לשנות את זה, שיהיו סנקציות לכנסת כדי לממש את התפקיד שלנו על פיקוח

עמית הלוי:  אני אומר את זה גם לגבי החוק שלך, גם לגבי חוקים אחרים

עמית הלוי:  זאת חוויה נורא מתסכלת

אופיר כץ: נכון

אופיר כץ:  יצאנו מתוסכלים

עמית הלוי: החוויה בוועדת חוץ וביטחון היא חוויה מתסכלת מאוד כי אתה מול מלחמה, מתקשרים אליך מג"דים, מ"פים, אומרים: עמית הלוי, איך השתגעתם, אתם עושים ככה וככה

עמית הלוי:  אתה בא לוועדה, אתה שואל, נותנים לך תשובות בירוקרטיות

עמית הלוי:  בירוקרטיות זה שאתה לא רואה קצין מולך, אתה רואה בירוקרט

עמית הלוי:  הוא אומר לך: אנחנו מפעילים המון, כל מיני תשובות סל כלליות – לא תשומות ולא תפוקות ולא כלום

עמית הלוי:       לכן, אני בעד לקדם את החוק הזה

עמית הלוי:  אני אשלח לכם את הטיוטה שלי בעניין הזה ואני מקווה שנוכל לקדם אותו בימים האלו

אופיר כץ: חבר הכנסת קרויזר

יצחק קרויזר: קודם כול, כמובן יחד אתך ויחד עם כולם, משתתפים בצער המשפחות, בצער משפחת צרפתי, וכמובן מאחלים החלמה מהירה לפצועים מהפיגוע היום, וגם להצדיע לאותם שני חיילים ואזרח שהיו בשטח, אחד השמות הוא אביעד פריג'ה – מאחיה אם אני מבין נכון – שבמהירות אדירה חיסלו את המחבלים

אופיר כץ: מקסים, באמת

אופיר כץ:  האזרח, איך הוא רץ אליהם, ממרחק מטר

יצחק קרויזר: מנע פה טבח

יצחק קרויזר:  הסתערו, חיסלו, עם ישראל כולו מצדיע להם

יצחק קרויזר:  ואני חושב ששוב, גם בסערה של השבועות האחרונים בנושא חוק עונש מוות למחבלים, פורסם ששני המרצחים האלה ישבו בכלא בגין עבירות טרור כנגד מדינת ישראל, ואנחנו רואים באופן חד-משמעי שמחבל מחוסל לא חוזר לעסוק בטרור

יצחק קרויזר:  אם החוק היה מחוקק, כנראה שלא היינו מתעוררים לבוקר הזה עם שני הטרוריסטים האלה וטוב שהם חוסלו בזירה אבל התוצאות הן קשות

ארז מלול: יש עוד הרבה כאלה

יצחק קרויזר: כמו שאמרת, מחובתנו כאן כנבחרי ציבור, כמחוקקים, להמשיך לחוקק חוקים, לתת את הכלים הטובים ביותר למערכת ולוודא שהמערכת משתמשת כדי לשמור על חייהם של אזרחי מדינת ישראל

אופיר כץ: תודה

אופיר כץ:  חבר הכנסת פינדרוס, בבקשה

יצחק פינדרוס: א', אני מצטרף לכל מה שאמר חבר הכנסת קרויזר כמובן אבל אני רוצה להתייחס למה שאמר חבר הכנסת עמית

יצחק פינדרוס:  אני חושב שאתה היית יחד איתנו, חווינו את זה בדיונים על היישובים ועל הטבות המס כשהכנסת אמורה לקבל החלטות בוועדת כספים

יצחק פינדרוס:  אומרים לך, יש מישהו בפיקוד העורף, בפיקוד מרכז שהחליט, אבל אין לך אפילו איך לשאול אותו למה, על בסיס מה, איך, אין לך אפילו כלים

יצחק פינדרוס:  אומרים לך, לך למישהו עלום, הוא לא מגיע לכנסת

יצחק פינדרוס:  היו דיונים אחד אחרי השני, אף אחד מרח"ל, אף אחד מפיקוד העורף

אופיר כץ: כן, הייתי

אופיר כץ:  כשכל ההחלטה התבססה על החלטה שלהם

יצחק פינדרוס: ההחלטה מתבססת על איזה משהו סודי שאף אחד לא מבין בכלל

יצחק פינדרוס:  אין לזה היגיון, זה לא עושה שכל, ואז אומרים לך: אבל אתה לא יכול כחבר כנסת להחליט איזה יישוב כן, איזה יישוב לא

יצחק פינדרוס:  אני אומר, אין שום בעיה אבל בוא תסביר לי על פי מה

יצחק פינדרוס:      אני מסכים, אני חושב שאתה כיושב-ראש ועדת הכנסת צריך להוביל את הנושא הזה של סנקציות

יצחק פינדרוס:  צריך להיות ברור, לא יכולות להיות החלטות כאלה

יצחק פינדרוס:  אתה יודע, גם אין לנו תשובות לענות לאנשים

יצחק פינדרוס:  אדם שואל אותך למה היישוב הזה כן והיישוב שלי לא, במרחק שני מטר

יצחק פינדרוס:  יש איזה מסמך שמישהו כתב ואף אחד לא יודע מה זה

אופיר כץ: פיקוד העורף, ואז הוא אומר לך, אבל אני מטר לידו

יצחק פינדרוס: אתה עומד מול גדי ירקוני, אין לך תשובות; אתה עומד מול מועצה אזורית מרום הגליל ואין לך תשובות

יצחק פינדרוס:  אתה עומד מול אנשים, אמיתי, אתה לא יודע איך להסביר להם

יצחק פינדרוס:       זה הולך ללוות אותנו, זה לא משהו מהעבר

יצחק פינדרוס:  עכשיו מחזירים חלק מהיישובים, אין להם בתי ספר, יש להם בתי ספר

יצחק פינדרוס:  אין לכנסת דרך לפקח על זה בכלל, זה משהו עמום

יצחק פינדרוס:  הממשלה עסוקה במלחמה, והאזרחים סובלים, אין לך שום דרך לפקח על זה

ארז מלול: החוק של הממ"דים שעבר אתמול, אתה רואה יישובים – פנו אליי כי אני הובלתי את זה – יישוב ליד, הוא לא יוכל להרחיב את הממ"ד

יצחק פינדרוס: מותר לעשות את זה, אבל בוא תענה, תסביר, תגיד למה, נבין, נפקח

יצחק פינדרוס:  אני מצטרף למה שאמר עמית, אתה חייב

יצחק פינדרוס:  זה לא מוריד מזה שאני מצטרף לכל מה שחבר הכנסת קרויזר אמר

יצחק קרויזר: אתה צודק

יצחק קרויזר:  ביום רביעי ישבתי במושב שקף, הם לא נמצאים במתווה הפיצוי והם במרחק פחות מ-40 קילומטרים

קריאות: - - -     

יצחק פינדרוס: זה לא נכון, תשובות הם צריכים לתת, הוא צודק

יצחק פינדרוס:  כשהוא מקבל טלפון ממג"ד והוא נכנס לוועדת חוץ וביטחון והוא לא יכול לשאול, זה דבר שהוא בלתי מתקבל על הדעת באף פרלמנט בעולם

יצחק קרויזר: הוא שואל, רק הוא לא מקבל תשובות

יצחק פינדרוס: אתם יודעים איך זה עובד בארצות הברית? ראשי ה-CIA עומדים בשימוע

יצחק פינדרוס:  זה לא הפקרות

יצחק פינדרוס:  תענה

יצחק פינדרוס:  פיקוד העורף הוציא מכתב, רשימת יישובים

יצחק פינדרוס:  על פי מה? על פי איזה שיקולים? מי החליט? אין

יצחק קרויזר: לפעמים הם לוקחים מקו כחול, לפעמים מקו גדר, איפה שנוח להם מושכים את הקו

אופיר כץ: מה שהיה בדיון הזה עם התקנות, זה היה הכי כך

ארז מלול: אנחנו לא בוועדת חוץ וביטחון

אופיר כץ: אין לנו פרטים כי אנחנו לא מקבלים

אופיר כץ:  אין לנו מה לחשוף

אופיר כץ:  עוד מישהו רוצה להתייחס?      אני מעדכן שוב לגבי התקציב, עדכנתי אתמול גם את מרכזת האופוזיציה, גם את ראשי הסיעות

אופיר כץ:  אנחנו נעשה ביום ראשון קריאה ראשונה ואז זה יעבור לוועדת הכספים, נתחיל לעבוד על הגירעון

- דדון: פטור מחובת הנחה פה בוועדת הכנסת

אופיר כץ: כן

אופיר כץ:  ניתן את הפטור ביום ראשון פה בוועדת הכנסת, זה יעבור למליאה בשעה 16:00, קריאה ראשונה, ואז לגפני יהיו את היומיים האלה לעבוד, להתחיל לגבי החוק הזה

אופיר כץ:  ביום שלישי אנחנו נגיע שוב בבוקר כדי להצביע על שני החוקים הנוספים

אופיר כץ:  זו החלטה שאנחנו נקבל בוועדת הכנסת, גם פטור וגם לפתוח את המליאה ביום שלישי בבוקר ואז נקיים את הדיון על שני החוקים הנוספים

יצחק פינדרוס: אתה יכול כבר לקבוע את סעיף 98 בוועדת הכנסת

אוהד טל: אופיר, יש איתם הסכמות?      

קריאה: - - -     

ארבל אסטרחן: נראה כמה הסתייגויות יהיו

אופיר כץ: אנחנו נתכנס ל-98 בהמשך

יצחק פינדרוס: אני חושב שפה זה קלסי, זה תקציב לשלושה שבועות ולעשות פיליבסטר על שלושה שבועות, אני אומר, בסוף כולנו מבינים את האירוע

יצחק פינדרוס:  האירוע הוא תקציב לשלושה שבועות

אופיר כץ: אנחנו נעשה סעיף 98

יצחק פינדרוס: היועצת המשפטית בצדק אמרה, בואו נראה כמה

אופיר כץ: זה נכון, זה באמת תלוי כמה

אופיר כץ:  האופוזיציה רוצה להתנגד

אופיר כץ:  אני חושב שכל עיכוב פה זה בעצם מעכב את התוכניות של המשרדים, שבסוף זה מגיע לצורכי הלחימה, אבל יחד עם זאת הם ירצו לדבר, אני חושב שניתן להם, רק לא צריך למתוח את זה כי בסוף זה מעכב את הכסף לאזרחים

אופיר כץ:  גם כמות הסתייגויות, אנחנו נגיע לאיזשהו סיכום כשהם ירצו להצביע עליהן, כמו שמצאנו בפעם שעברה – זה היה יותר מורכב, היו שבעה חוקים, על תקציב לשנתיים

יצחק פינדרוס: אני מחדד את זה, כהכנה

יצחק פינדרוס:  תקציב לשנתיים ותקציב לשלושה שבועות, ברור לכל בר דעת שזה שונה

אופיר כץ: ברור

אופיר כץ:  אם אתה חושב שזה יהיה כמו פעם שעברה, ברור שלא, אין שאלה בכלל – גם מבחינה זו שזה לשנתיים וגם מבחינת כמות החוקים, אין שאלה בכלל

אופיר כץ:      אם כך, מי בעד?      

אופיר כץ: אושר

אופיר כץ: אושר פה אחד

אופיר כץ:       תודה, חברים, שהגעתם בהתרעה קצרה

אופיר כץ:  הישיבה נעולה